נשיא בית המשפט העליון
משנה לנשיא

ב-1953 חלה נשיא בית המשפט העליון, משה זמורה, ושר המשפטים פנחס רוזן יזם תחיקתית את תפקיד ממלא מקום קבוע של נשיא בית המשפט העליון על מנת שניתן יהיה להחליפו בכל עת שמחלתו תמנע ממנו לתפקד. ואמנם בדצמבר 1953, משזמורה הפסיק עבודתו, מונה יצחק אולשן לממלא המקום הראשון על ידי ועדת המינויים.
בשנת 1984, ביוזמתו של מאיר שמגר, שמונה לנשיא בשנה קודם לכן, תוקן החוק והוחלף השם "ממלא מקום קבוע של נשיא בית המשפט העליון" ב"משנה לנשיא בית המשפט העליון" וראשונה נשאה בתואר זה השופטת מרים בן-פורת.
על מינויו של המשנה לנשיא בית המשפט העליון חלות מגבלות דומות לאלה החלות על מינויו של נשיא בית המשפט העליון: כהונתו מסתיימת בפרישה לגמלאות בהגיעו לגיל 70; בהתאם לתיקון מס' 45 לחוק בתי המשפט משנת 2007, תקופת כהונתו כמשנה לנשיא בית המשפט העליון היא שבע שנים מיום המינוי, ולא ניתן לשוב ולמנותו לתקופת כהונה נוספת באותו תפקיד.
כאשר נתפנה מקומו של נשיא בית המשפט העליון וכל עוד הנשיא החדש לא התחיל לכהן, או נעדר הנשיא מן הארץ או שנבצר ממנו זמנית למלא תפקידו, ממלא המשנה לנשיא את התפקידים המוטלים על הנשיא.
נשיא בית המשפט העליון רשאי להאציל מסמכויותיו למשנה לנשיא.
| # | משנה וממלא מקום | תמונה | תחילת כהונה | סיום כהונה | תחת הנשיא |
| --- | --- | --- | --- | --- | --- |
| 1 | יצחק אולשן | ‏ | 11 בדצמבר 1953 | 1 באוגוסט 1954 (הפך לנשיא) | משה זמורה |
| 2 | שניאור זלמן חשין | ‏ | 1 באוגוסט 1954 | 29 בדצמבר 1959 (נפטר בכהונתו) | יצחק אולשן |
| 3 | שמעון אגרנט | ‏ | 29 בפברואר 1960 | 18 במרץ 1965 (הפך לנשיא) | יצחק אולשן |
| 4 | משה זילברג | ‏ | 18 במרץ 1965 | 16 בספטמבר 1970 (פרש בהגיעו לגיל פרישה) | שמעון אגרנט |
| 5 | יואל זוסמן | ‏ | 7 באוקטובר 1970 | 8 בספטמבר 1976 (הפך לנשיא) | שמעון אגרנט |
| 6 | משה לנדוי | ‏ | 14 בספטמבר 1976 | 5 במרץ 1980 (הפך לנשיא) | יואל זוסמן |
| 7 | חיים כהן | ‏ | 5 במרץ 1980 | 11 במרץ 1981 (פרש בהגיעו לגיל פרישה) | משה לנדוי |
| 8 | יצחק כַהן | ‏ | 26 במרץ 1981 | 30 באפריל 1982 (הפך לנשיא) | משה לנדוי |
| 9 | מאיר שמגר | ‏ | 30 באפריל 1982 | 27 בנובמבר 1983 (הפך לנשיא) | יצחק כהן |
| 10 | מרים בן-פורת | ‏ | 28 בנובמבר 1983 | 25 באפריל 1988 (פרשה בהגיעה לגיל פרישה) | מאיר שמגר |
| 11 | מנחם אלון | ‏ | 26 באפריל 1988 | 1 בנובמבר 1993 (פרש בהגיעו לגיל פרישה) | מאיר שמגר |
| 12 | אהרן ברק | ‏ | 1 בנובמבר 1993 | 12 באוגוסט 1995 (הפך לנשיא) | מאיר שמגר |
| 13 | שלמה לוין | ‏ | 13 באוגוסט 1995 | 20 בפברואר 2003 (פרש בהגיעו לגיל פרישה) | אהרן ברק |
| 14 | תאודור אור | ‏ | 20 בפברואר 2003 | 18 במרץ 2004 (פרש בהגיעו לגיל פרישה) | אהרן ברק |
| 15 | אליהו מצא | ‏ | 23 באפריל 2004 | 4 בינואר 2005 (פרש בהגיעו לגיל פרישה) | אהרן ברק |
| 16 | מישאל חשין | ‏ | 4 בינואר 2005 | 16 בפברואר 2006 (פרש בהגיעו לגיל פרישה) | אהרן ברק |
| 17 | אליעזר ריבלין | ‏ | 17 בספטמבר 2006 | 28 במאי 2012 (פרש בהגיעו לגיל פרישה) | דורית ביניש, אשר גרוניס |
| 18 | מרים נאור | ‏ | 31 במאי 2012 | 15 בינואר 2015 (הפכה לנשיאה) | אשר גרוניס |
| 19 | אליקים רובינשטיין | ‏ | 15 בינואר 2015 | 13 ביוני 2017 (פרש בהגיעו לגיל פרישה) | מרים נאור |
| 20 | סלים ג'ובראן | ‏ | 12 ביוני 2017 | 4 באוגוסט 2017 (פרש בהגיעו לגיל פרישה) | מרים נאור |
| 21 | חנן מלצר | ‏ | 30 באוקטובר 2017 | 12 באפריל 2021 (פרש בהגיעו לגיל פרישה) | אסתר חיות |
| 22 | ניל הנדל | ‏ | 18 באוגוסט 2021 | 27 באפריל 2022 (פרש בהגיעו לגיל פרישה) | אסתר חיות |
| 23 | עוזי פוגלמן |  | 9 במאי 2022‏ | 6 באוקטובר 2024 | אסתר חיות |
מאז פרישתו של השופט ג'ובראן ב-4 באוגוסט 2017 לא נשא אף שופט בתואר המשנה לנשיא, עד למינויו של חנן מלצר ב-30 באוקטובר 2017. בהתאם לשיטת הסניוריטי הייתה צפויה אסתר חיות להתמנות למשנה לנשיאה ב-4 באוגוסט (לאחר פרישתו של ג'ובראן), אך ויתרה על כך, וב-5 בספטמבר הגישה חיות את מועמדותה לנשיאה ומלצר את מועמדותו למשנה לנשיאה.
כמו כן, מאז פרישתו של השופט פוגלמן ב-6 באוקטובר 2024 לא נושא אף שופט בתואר המשנה לנשיא (פוגלמן אמנם כיהן כממלא מקום הנשיא מאז 17 באוקטובר 2023, אולם הדבר היה מתוקף היותו משנה לנשיא), עד אשר הוועדה לבחירת שופטים תבחר משנה לנשיא.
ברשימה מטה, מצוינים השופטים שצפויים לכהן בתפקיד המשנה לנשיא בית המשפט העליון על פי שיטת הסניוריטי:
| # | שופט | תחילת כהונה | סוף כהונה |
| --- | --- | --- | --- |
| 24 | נעם סולברג | 13 בפברואר 2025 | 20 באוקטובר 2028 |
| 25 | דפנה ברק ארז | 20 באוקטובר 2028 | 22 בינואר 2032 |
| 26 | עופר גרוסקופף | 22 בינואר 2032 | 2 בינואר 2035 |